Klasket en doa Jean-Marie Le Pen, na oa na « gouelennour » na « diktatour » dec’h da noz war Frañs 2, lakaat an dud da grediñ e oa un demokrat anezhañ. « Daoust hag-eñ e c’hallfen dont da ziktatour da’m oad, a gav deoc’h ?, evel m’en doa lavaret de Gaulle », en doa lavaret. Tamall a ra Jacques Chirac da vont en diarbenn d’ar reolennoù republikan zoken o vezañ ma nac’h divizout gantañ. « Ober gaou ouzh ar reolennoù republikan an hini eo ha ne c’haller ket gouzañv ha degemer kement-se, eme Le Pen. Embannet en doa e oa mennet-start da enskrivañ « an dibab broadel » e Mennad kentañ ar Vonreizh c’hall. Fellout a ra dezhañ ivez aozañ ur referemdom evit ma ne vefe mui Frañs ezel eus Unaniezh Europa hag evit ma vefe lakaet al lur da redek en-dro. Soñjal a ra da Jean-Marie Le Pen e c’hallfe bezañ lammet an tailhoù war ar c’horvoder, koulz hag an tailhoù war an hêrezhioù eeun a-benn pemp bloaz. Evit echuiñ e oa bet goulennet outañ hag-eñ e oa en e soñj bezañ prezidant ar Republik en eil tro. « Ur souezhadenn vras a vo d’ar 5 a viz Mae ! » en doa respontet.